Úradný vestník 201 E , 18/08/2005 S. 0122 - 0123



P6_TA(2004)0067 Tibet (prípad Tenzin Deleg Rinpoche) Uznesenie Európskeho parlamentu o Tibete, najmä o prípade Tenzin Deleg Rinpoche Európsky parlament, - so zreteľom na svoje predchádzajúce uznesenia o Tibete a situácii v oblasti ľudských práv v Číne a na svoje výročné správy o ľudských právach vo svete, - so zreteľom na svoje uznesenie o prípadoch Tenzin Deleg Rinpoche a Lobsang Dhondup, prijaté 19. decembra 2002 [1], - so zreteľom na článok 115 ods. 5 rokovacieho poriadku, A. keďže 2. decembra 2002 odsúdil Ľudový zmierovací súd v Kardze (Ganzi) v autonómnej tibetskej oblasti Kardze, provincia Sečuán, Tenzina Delega Rinpoche, vplyvného budhistického lámu, na smrť s dvojročným odkladom a keďže jeho spoločník Lobsang Dhondup bol 26. januára 2003 popravený, pričom v oboch prípadoch išlo o údajné politické útoky, B. keďže obaja boli zadržaní začiatkom apríla 2002 po bombovom útoku v Šengdu, hlavnom meste provincie Sečuan, ktorý sa stal 3. apríla 2002, C. keďže Tenzin Deleg Ripoche bol obvinený z kladenia bômb a podnecovania separatizmu a jeho vina nebola dokázaná, D. keďže Tenzin Deleg Rinpoche bol údajne od svojho zadržania až dodnes väznený bez možnosti a práva komunikovať a údajne bol počas viacerých mesiacov mučený, E. vážne znepokojený skutočnosťou, že obdobie odkladu popravy Tenzina Delega Rinpoche sa končí dňa 2. decembra 2004, F. keďže Rada na žiadosť Európskej rady opätovne skúma embargo na predaj zbraní, o ktorom bolo rozhodnuté a ktoré bolo uvalené na Čínu v roku 1989, G. keďže vláda Čínskej ľudovej republiky nedávno prijala predstaviteľov Jeho Svätosti Dalajlámu, 1. opätovne požaduje zrušenie trestu smrti, vyzýva k okamžitému moratóriu na trest smrti v Číne a nalieha na čínske úrady, aby okamžite zmenili rozsudok smrti vynesený v prípade Tenzina Delega Rinpoche; 2. dôrazne odsudzuje popravu Lobsanga Dhondupa, ktorá sa uskutočnila 26. januára 2003; 3. vyzýva hlavného prokurátora ľudovej prokuratúry provincie Sečuan a guvernéra ľudovej vlády provincie Sečuan, aby vyvinuli maximálne úsilie na zabránenie popravy Tenzina Delega Rinpoche; 4. nalieha na úrady, aby zaručili, že sa s Tenzinom Delegom Rinpoche nebude vo väzení zle zaobchádzať, žiada o okamžité prehodnotenie prípadu a vyzýva čínske úrady, aby vyvinuli maximálne úsilie na zabezpečenie rešpektovania medzinárodných právnych noriem v oblasti ľudských práv a humanitárnej činnosti a najmä na zaručenie medzinárodne uznávaných súdnych konaní pre zadržané osoby; 5. vyzýva Európsku úniu a jej členské štáty, aby naliehali na vládu Čínskej ľudovej republiky, aby rešpektovala náboženské práva a slobodu tibetského ľudu, a najmä aby zabránili poprave Tenzina Delega Rinpoche a aby požadovali nové a spravodlivé súdne konanie; 6. vyzýva Komisiu a Radu, aby vyjadrili svoje znepokojenie v súvislosti s prípadom Tenzina Delega Ripoche počas nasledujúceho samitu EÚ a Číny; 7. vyzýva Radu a členské štáty, aby zachovali embargo EÚ na obchod so zbraňami s Čínskou ľudovou republikou a neoslabili existujúce vnútroštátne obmedzenia tohto druhu predaja zbraní; domnieva sa, že toto embargo by sa malo zachovať, až kým EÚ neprijme právne záväzný Kódex správania sa štátov EÚ pri vývoze zbraní a Čínska ľudová republika nepodnikne konkrétne kroky na zlepšenie situácie v oblasti dodržiavania ľudských práv v krajine, okrem iného ratifikovaním Medzinárodného paktu o občianskych a politických právach a úplným rešpektovaním práv menšín; 8. víta prepustenie Ngawanga Sangdrola a Jigme Sangpoa, najdlhšie väznených tibetských politických väzňov a nalieha na čínske úrady, aby pokračovali v prepúšťaní väzňov; 9. vyzýva Čínsku ľudovú republiku k urýchleniu dialógu so zástupcami dalajlámu s cieľom dospieť ku vzájomne prijateľnému riešeniu tibetskej otázky bez ďalšieho odkladu; 10. v tomto smere znovu vyzýva Radu na ustanovenie osobitného predstaviteľa EÚ pre tibetské záležitosti na účel efektívnej podpory riešenia tejto otázky; 11. poveruje svojho predsedu, aby toto uznesenie postúpil Rade, Komisii, generálnemu tajomníkovi OSN, čínskej vláde, guvernérovi provincie Sečuan a hlavnému prokurátorovi ľudovej prokuratúry provincie Sečuan. [1] Ú. v. EÚ C 31 E, 5.2.2004, s. 264. --------------------------------------------------